
Ministru kabineta noteikumi Nr. 428
Rīgā 2023. gada 8. augustā (prot. Nr. 38 18. §)
Grozījumi Ministru kabineta 2017. gada 8. augusta noteikumos Nr. 468 "Noteikumi par atsevišķiem muitas kontroles veidiem"
Izdoti saskaņā ar Muitas likuma
14. panta otrās daļas 3. un 4. punktu un 14.5 pantu
· 1. Izdarīt Ministru kabineta 2017. gada 8. augusta noteikumos Nr. 468 "Noteikumi par atsevišķiem muitas kontroles veidiem" (Latvijas Vēstnesis, 2017, 161. nr.; 2021, 165. nr.) šādus grozījumus:
· 1.1. izteikt 1.4. apakšpunktu šādā redakcijā:
· "1.4. kārtību, kādā lēmuma saņēmējs Eiropas Parlamenta un Padomes 2013. gada 12. jūnija Regulas (ES) Nr. 608/2013 par muitas darbu intelektuālā īpašuma tiesību īstenošanā un ar ko atceļ Padomes Regulu (EK) Nr. 1383/2003 (turpmāk – regula Nr. 608/2013), 29. panta 1. punkta pirmās daļas izpratnē sedz izmaksas saistībā ar izlaišanai apturētajām vai aizturētajām precēm, un šo izmaksu apmēru;";
· 1.2. svītrot 16. punktu;
· 1.3. izteikt 17. punktu šādā redakcijā:
· "17. Regulas Nr. 608/2013 29. panta 1. punkta pirmajā daļā minētās izmaksas lēmuma saņēmējs sedz atbilstoši faktiskajām izmaksām, izņemot šo noteikumu 18. punktā minētās izmaksas.";
· 1.4. izteikt 18. punktu šādā redakcijā:
· "18. Ja izlaišanai apturētās vai aizturētās preces uzglabā Valsts ieņēmumu dienests, lēmuma saņēmējs sedz izmaksas, kas Valsts ieņēmumu dienestam radušās saistībā ar izlaišanai apturēto vai aizturēto preču glabāšanu. Glabāšanas izmaksu apmēru nosaka saskaņā ar šo noteikumu 19. punktu.";
· 1.5. izteikt 20. punktu šādā redakcijā:
· "20. Ja izlaišanai apturētās vai aizturētās preces Valsts ieņēmumu dienests glabā nepilnu mēnesi, tad glabāšanas izmaksas aprēķina, mēneša glabāšanas izmaksas dalot ar mēneša dienu skaitu un reizinot ar faktisko glabāšanas dienu skaitu.";
· 1.6. izteikt 21. punktu šādā redakcijā:
· "21. Izmaksu apmēru par izlaišanai apturēto vai aizturēto preču glabāšanu aprēķina no preču apturēšanas vai aizturēšanas dienas līdz dienai, kad lēmuma saņēmējs preces pieņēma uzglabāšanai šo noteikumu 7. punktā minētajā gadījumā vai iznīcināšanai šo noteikumu 14. punktā minētajā gadījumā.";
· 1.7. izteikt 24. punktu šādā redakcijā:
· "24. Valsts ieņēmumu dienesta lēmumā par izmaksu aprēķinu noteiktās izmaksas, kas radušās saskaņā ar regulas Nr. 608/2013 29. panta 1. punkta pirmo daļu, lēmuma saņēmējs sedz 30 dienu laikā.";
· 1.8. izteikt 25. punktu šādā redakcijā:
· "25. Ja lēmuma saņēmējs 30 dienu laikā nesedz šo noteikumu 24. punktā minētajā Valsts ieņēmumu dienesta lēmumā noteiktās izmaksas, minētā lēmuma piespiedu izpildi veic zvērināts tiesu izpildītājs Administratīvā procesa likumā noteiktajā kārtībā.";
· 1.9. svītrot 26. punktu.
· 2. Noteikumi stājas spēkā 2023. gada 1. oktobrī.

